L-Università ta' Malta hija l-istituzzjoni edukattiva li l-iktar ikollha lmenti quddiem il-Kummissarju għall-Edukazzjoni fi ħdan l-Uffiċċju tal-Ombudsman. Fost ir-raġunijiet għal dan hemm il-fatt li din hija l-ikbar istituzzjoni edukattiva. Is-sena li għaddiet kien hemm 41 ilment u dwar l-MCAST kien hemm sitt ilmenti. Ma kien hemm ebda lment dwar l-Istitut għall-Istudji Turistiċi, anke jekk is-sena ta' qabel kien hemm tlieta. Intant, kien hemm 18-il ilment kontra l-awtoritajiet edukattivi. B'mod totali kien hemm 65 ilment is-sena li għaddiet. Ħamsa iktar mill-2014, meta kien hemm 60. Fl-2013 kien hemm biss 45 ilment. Sors ġdid ta' lmenti immaterjalizza barra mit-tliet istituzzjonijiet ta' edukazzjoni ogħla. Dawn l-ilmenti kienu ġejjin minn studenti li kellhom kwistjonijiet mal-uffiċċju tal-istipendji fi ħdan il-Ministeru tal-Edukazzjoni. Dan għax kienu jħossu li l-awtoritajiet ma kinux qed joħorġu l-għotjiet dovuti lilhom. Għall-ewwel darba l-uffiċċju tal-Ombudsman irċieva u solva lment minn grupp ta' ġenituri ta' studenti tal-iskola primarja. B'kollox, il-Kummissarju għall-Edukazzjoni għalaq 70 każ. Dawn kienu każi li anke jkunu ġejjin minn tas-snin ta' qabel, hekk kif mhux kull każ jingħalaq fis-sena li daħal. Fil-preżentazzjoni annwali tiegħu, l-Kummissarju esprima wkoll sodisfazzjon għall-fatt li kien hemm numru ta' każi li ngħalqu informalment. "Dawn normalment involvew diskussjonijiet ma' min għamel l-ilment u l-uffiċjali li jkun sar l-ilment dwarhom, u involvew sforz minn kulħadd biex kull parti tiġi konformi u tapprezza l-punt tal-parti l-oħra," qal Charles Farrugia. Qal ukoll li fl-2015 kien hemm numru ta' lmenti li kienu meqjusa 'frivoli' u m'għandhomx x'jaqsmu mal-qasam edukattiv, u żied li diversi minn dawn l-ilmenti kienu mressqa mill-istess persuna. Jirriżulta li l-iktar ilmenti li daħlu għand il-Kummissarju għall-Edukazzjoni kienu dawk marbuta mad-diskriminazzjoni jew trattament mhux xieraq. Dawn ammontaw għal 49% tal-ilmenti, filwaqt li 23% tal-ilmenti kienu marbuta ma' persuni li ħassew li ma ngħatawx marka xierqa jew ġusta. Is-sena li għaddiet il-Kummissarju għall-Edukazzjoni ma kellu ebda investigazzjoni li beda fuq inizjattiva tiegħu.